Neuvoston päätöslauselma,

annettu 5 päivänä huhtikuuta 2001,

Galileosta

(2001/C 157/01)

EUROOPAN UNIONIN NEUVOSTO, joka

ottaa huomioon 22 päivänä marraskuuta 2000 päivätyn komission tiedonannon sekä 19 päivänä heinäkuuta 1999 annetulla neuvoston päätöslauselmalla(1) aloitettuun määrittelyvaiheeseen mennessä julkaistut tulokset,

katsoo, että yksi Galileon strategisista hyödyistä on se, että se osaltaan edistää Euroopan yhteenkuuluvuutta,

- viittaa Kölnin, Feiran, Nizzan ja Tukholman Eurooppa-neuvostojen päätelmiin,

- palauttaa mieliin 16 päivänä marraskuuta 2000 antamansa päätöslauselman Euroopan avaruusstrategiasta ja Euroopan avaruusjärjestön (ESA:n) 20 päivänä joulukuuta 2000 antaman päätöslauselman ESA:n osallistumisesta Galileoon,

- huomauttaa, että Galileo on siviilivalvonnan alainen siviiliohjelma,

- pitää tärkeänä, että Eurooppa voi toimia itsenäisesti tällä alalla ottaen huomioon

- satelliittinavigointiteknologian tarjoamat huomattavat käyttömahdollisuudet,

- riskit, joita Euroopalle voi aiheuttaa useiden julkisen ja yksityisen alan toimintojen riippuvuus sellaisista järjestelmistä, joita se ei voi lainkaan valvoa,

- edut, joita uuden järjestelmän on tuotava käyttövarmuuden, yhteentoimivuuden, täydentävyyden ja palvelun takaamisen osalta,

- korostaa, että hanketta on kehitettävä perusteellisen kustannus-hyötyanalyysin pohjalta,

- päättää periaatteessa pyrkiä täysin toimivaan järjestelmään viimeistään vuonna 2008.

Neuvosto päättää seuraavista järjestelyistä, joiden ansiosta voidaan seuraavana askeleena panna vireille Galileo-hankkeen kehittämisvaihe:

1. Neuvosto päättää komission marraskuussa 2000 antamassa tiedonannossa esitettyjen edellytysten mukaisesti ja kyseisen tiedonannon perusteella, että rahoitusta myönnetään yhteisön ja Euroopan avaruusjärjestön määrärahoista suunnilleen yhtäläisesti. Vuotta 2001 koskeva rahoitus 100 miljoonaan euroon asti annetaan välittömästi käyttöön tämän päätöslauselman antamisen jälkeen Euroopan laajuisten verkkojen varainhoitoasetuksen mukaisesti. Päätöksen Euroopan laajuisia verkkoja koskevan talousarvion määrärahojen loppuosan (eli 450 miljoonan euron) käyttöön ottamisesta sekä päätöksen hankkeen hallinnoinnista vastaavan yksikön perustamisesta tekee joulukuussa 2001 kokoontuva neuvosto.

2. Galileon ja Egnosin(2) osalta on varmistettava yhteisön ja jäsenvaltioiden tehokas poliittinen valvonta, jolla on asianmukainen oikeusperusta. Komission on tiiviissä yhteistyössä ESA:n kanssa varmistettava, että hanketta johdetaan ja sen varainhoitoa valvotaan yhtenäisesti. Hankkeen suunnittelussa on otettava huomioon käyttäjäfoorumien, kolmansien maiden ja yksityisten yhteistyökumppanien osallistuminen. Käytännön järjestelyillä olisi varmistettava kaikkien jäsenvaltioiden tasapuolinen osallistuminen kaikkiin hankkeen vaiheisiin, jotta hankkeella olisi todellinen eurooppalainen ulottuvuus.

Hankkeesta vastaavan, edellä mainitun yksikön perustaminen on tarpeen hankkeen hallinnointia, hallintoa ja varainhoidon valvontaa varten. Neuvoston on analysoitava vaihtoehtojen hyödyt ja haitat sen ehdotuksen valossa, jonka komissio aikoo esittää, olipa kyseessä Euroopan yhteisön perustamissopimuksen 171 artiklan mukainen yhteisyritys, virasto tai muu sopiva muoto. Komissio antaa tiiviissä yhteistyössä ESA:n kanssa mahdollisimman pian sen sääntöjä ja erityisesti sen organisaatiota, hallintoa, henkilöstöä ja rahoitusta koskevan ehdotuksen neuvostolle, jonka on päätettävä asiasta vuoden 2001 joulukuussa.

Komissio perustaa tiiviissä yhteistyössä ESA:n kanssa mahdollisimman pian väliaikaisen hallintorakenteen, joka toimii hankkeesta vastaavan yksikön perustamiseen saakka. Tämä väliaikainen hallintorakenne muodostuu komission edustajista, jotka huolehtivat ohjelman yleisestä yhteensovittamisesta, ja Euroopan avaruusjärjestöstä, joka huolehtii teknisistä puitteista. Tämä hallinto toimii läheisessä yhteistyössä jäsenvaltioiden kanssa Euroopan avaruusjärjestön satelliittinavigointiohjelman johtoryhmän sekä komission Galileon johtoryhmän kautta.

3. Kaikkien ohjelman kehittämistä koskevien vaiheiden perustana on avoin ja moitteeton varainhoito. Eurooppa-neuvosto on eri kokouksissaan vahvistanut pyrkimyksen rahoittaa järjestelmä suurelta osin yksityisellä pääomalla ja näin se on tehnyt viimeksi Tukholman kokouksen päätelmissään, joiden mukaan yksityisen sektorin olisi osallistuttava tähän hankkeeseen ja sitouduttava rahoittamaan sitä sen käyttöönottovaiheessa. Koska yksityisen sektorin osallistuminen julkisen ja yksityisen sektorin yhteistyön välityksellä on Galileo-ohjelman menestymisen kannalta keskeinen tekijä, yksityinen sektori on lisäksi saatava mukaan hankkeen toteuttamiseen ja sen toimintaan, jotta sen hallinto olisi mahdollisimman tehokasta ja jotta luotaisiin mahdollisimman paljon liiketoimintamahdollisuuksia ja jotta saataisiin mukaan yksityisiä varoja oikeudenmukaisen riskin jakamisen pohjalta.

Tätä varten neuvosto kehottaa komissiota:

- laatimaan kesäkuuhun 2001 mennessä tiiviissä yhteistyössä ESA:n kanssa yksityiskohtaisen aloitteen määritelmäksi ja selkeän lausuman järjestelmälle asetettavista vaatimuksista, joita ovat muun muassa ainakin vastaava suorituskyky kuin maailmanlaajuisella satelliittinavigointijärjestelmällä (GNSS) on, optimaalinen yhteistoimintakyky ja käyttövarmuus muiden järjestelmien kanssa, yleisen toimintahäiriön poissulkeminen, toiminnan luotettavuus kaikilla leveysasteilla, yhteensopivuus olemassa olevien navigointijärjestelmien kanssa, toiminnan kannalta ratkaisevien sovellusten palvelun jatkuminen kriisitilanteissa sekä soveltuvuus tekijänoikeusjärjestelmään,

- laatimaan tiiviissä yhteistyössä ESA:n kanssa selkeän lausuman hankkeen tavoitteista sekä meneillään olevasta riippumattomasta kustannus-hyötyanalyysin vahvistamisesta ja antamaan niistä selvityksen neuvostolle vuoden 2001 kesäkuuhun mennessä,

- käynnistämään mahdollisimman pian tarjouskilpailumenettelyn, jotta hankkeen kaikista vaiheista saadaan kuva, jonka avulla yksityinen sektori saadaan sitoutumaan hankkeeseen pitkän aikavälin kehityksen mahdollistamiseksi, ja jotta voidaan yksilöidä Galileon tarjoamat kaupalliset ja julkiset palvelut, määrittää niiden mahdollisesti synnyttämät tulot ja tämän toteuttamiseksi tarvittavat liitännäistoimenpiteet. Tällä selkiytetään osaltaan edellytyksiä yksityisen sektorin pitkän aikavälin sitoutumiselle. Tarjousten arvioinnin tulosten on oltava valmiina marraskuun alkupuolella, jotta neuvosto voi tehdä niiden perusteella päätöksensä ennen vuoden 2001 loppua. Tässä päätöksessä vahvistetaan myös julkisten yhteisön määrärahojen enimmäismäärä käyttöönotto- ja käyttövaiheessa(3). Galileo-hankkeen hallinnoinnista vastaava yksikkö toteuttaa tämän päätöksen mukaisesti tarpeellisia toimenpiteitä avoimella ja syrjimättömällä tavalla, jotta yksityinen sektori voi tehdä sitovan rahoitussitoumuksen, jonka perusteella se voi osallistua käyttöönottovaiheeseen ennen vuoden 2003 loppua. Neuvoston päätös aloittaa käyttöönottovaihe edellyttää, kuten perättäisissä Eurooppa-neuvostoissa on sovittu, suurelta osin yksityisen sektorin rahoitusta. Neuvosto panee tässä yhteydessä merkille komission lausunnon, jonka mukaan käyttövaiheen aikana ei edellytetä minkäänlaisia rahoitusosuuksia yhteisön varoista.

4. Neuvoston on hyväksyttävä palvelujen alustava määrittely kesäkuussa 2001, koska se on olennainen osa alkuvaiheen tarjousmenettelyä. Määrittelyssä olisi myös mahdollistettava yleisen ja yksityisen sektorin välisen kumppanuuden kehittäminen. Palveluiden vahvistaminen ja lopullinen valinta, sen jälkeen, kun asiaankuuluvien käyttäjäfoorumeiden mielipidettä on kysytty, tehdään edellytettävien vaatimusten, laajuuden, ominaisuuksien, kustannusten ja rahoitusehtojen määrittämiseksi. Neuvosto tekee palveluvaihtoehdoista päätöksen vuoden 2003 loppuun mennessä yhdessä käyttöönottovaiheeseen siirtymistä koskevan päätöksen kanssa ottaen huomioon Maailman radiohallintojen konferenssin (WRC) tuloksen.

5. Galileo-järjestelmän suojaus on merkittävä osa hanketta. Sen lisäksi, että järjestelmässä on voitava taata tietyillä soveltamisaloilla, kuten niillä, jotka koskevat ihmishengen turvaamista, edellytetyn palvelun jatkuvuus, sen on taattava palvelujen jatkuvuus myös niillä soveltamisaloilla, jotka liittyvät käyttöoikeuden rajoituksiin ja jopa sen epäämiseen, mistä siviiliviranomaiset päättävät kriisitilanteissa. Niihin liittyvät oikeudellista vastuuta koskevat kysymykset on selvästi määritettävä. Alustava määrittely järjestelmän edellyttämästä turvallisuustasosta ja siihen liittyvistä kustannuksista on toimitettava neuvoston tutkittavaksi ja siitä on päätettävä vuoden 2001 loppuun mennessä Galileon johtoryhmän ja Galileo-järjestelmän suojauskomitean antamien neuvojen mukaisesti.

6. On määriteltävä menettelytavat yksityisyyden ja yksilönvapauksien suojaamiseksi järjestelmän tuloksena saatujen paikannustietojen väärinkäytöltä, ja ne on sisällytettävä hankkeen yksityiskohtaiseen määrittelyyn.

7. Galileo-järjestelmän infrastruktuuri rakennetaan siten, että varmistetaan yhtenäisten palvelujen tuottaminen koko Euroopan unionin jäsenvaltioiden alueelle, myös pohjoisille leveysasteille, keskikorkean kiertoradan satelliittien avulla. Egnos-järjestelmän sisällyttäminen Galileo-ohjelmaan on toteutettava parhaalla mahdollisella tavalla ja tiiviissä yhteistyössä EOIG:n(4) kanssa arviolta vuonna 2015 päättyvän siirtymäaikataulun mukaisesti. Asiasta kiinnostuneiden kumppanien on tätä varten esitettävä mahdollisimman pian yksityiskohtainen ehdotus tämän sisällyttämisen teknisistä sekä käyttöön, rahoitukseen ja instituutioihin liittyvistä näkökohdista. Galileoon ja Egnosiin on sovellettava erillisiä rahoitusjärjestelyjä niin pitkään kuin se on tarpeen.

8. Yhteensopivuus ja yhteentoimivuus Galileon ja muiden satelliittiradionavigointijärjestelmien (GPS ja Glonass) välillä on varmistettava käyttäjien tasolla, jotta käyttövarmuuden ansiosta voidaan tarjota parempi ja vahvempi maailmanlaajuinen palvelu. Yhdysvaltojen ja Venäjän kanssa aloitettuja keskusteluja olisi tehostettava tyydyttävän sopimuksen aikaansaamiseksi mahdollisimman pian.

9. Neuvosto rohkaisee yhteydenpidon jatkamista sen poliittisessa valvonnassa sellaisten kolmansien valtioiden kanssa, jotka ovat kiinnostuneita osallistumaan Galileon kehittämiseen.

10. WCR-2000:n tulosten vahvistamiseksi on aktiivisesti valmisteltava WCR-2003:a laatimalla asianmukainen yhteinen lähestymistapa Galileo-taajuusaluetta varten.

11. Komissio laatii neuvostolle vuosittain kertomuksen ohjelman edistymisestä. Ensimmäinen kertomus annetaan neuvostolle joulukuuhun 2001 mennessä.

(1) EYVL C 221, 3.8.1999, s. 1.

(2) EGNOS: Euroopan geostationaarinen navigointilisäjärjestelmä.

(3) Jäsenvaltioilla ei ole velvoitetta osallistua kansallisilla lisämäärärahoilla.

(4) EOIG: Egnos-operaattori- ja infrastruktuuriryhmä.